 เปิดตัวแสตมป์ชุด พระราชพิธีถวายพระเพลิงพระบรมศพ ในหลวง ร.9 
วันนี้(25 ส.ค.2560) นางสมร เทิดธรรมพิบูล กรรมการผู้จัดการใหญ่ บริษัท ไปรษณีย์ไทย จำกัด หรือ ปณท บอกว่า บริษัท ไปรษณีย์ไทย จำกัด เปิดตัวตราไปรษณียากรชุดสำคัญที่คนไทยรอคอย ชุด พระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร เพื่อถวายความจงรักภักดีและน้อมรำลึกในพระมหากรุณาธิคุณที่ทรงมีต่อพสกนิกรชาวไทย โดยแสตมป์ชุดดังกล่าวมี 3 แผ่น ประกอบด้วย ภาพพระบรมสาทิสลักษณ์ 9 ภาพ ภาพเครื่องประกอบสำคัญในพระราชพิธี 3 ภาพ และภาพพระเมรุมาศ 1 ภาพ รวม 13 ภาพ 13 ดวง ชุดละ 99 บาท กำหนดวันแรกจำหน่าย 25 ต.ค.นี้ จัดพิมพ์ 3 ล้านชุดโดยในจำนวนนี้สำรองไว้ 1.2 ล้านชุด เพื่อเปิดโอกาสให้ผู้สนใจสามารถจองล่วงหน้าได้ตั้งแต่วันที่ 28 ส.ค.- 11 ก.ย.นี้ หรือปิดจองก่อนเมื่อครบกำหนดจำนวน ณ ที่ทำการไปรษณีย์ทั่วประเทศ และทางเว็บไซต์ ทั้งนี้ แสตมป์ชุดประวัติศาสตร์แผ่นแรกเป็นภาพพระบรมสาทิสลักษณ์ ขณะทรงแย้มพระสรวล 9 ภาพ ราคาดวงละ 9 บาท แผ่นที่ 2 ภาพเครื่องประกอบสำคัญ คือ พระบรมโกศ พระยานมาศสามลำคาน และพระมหาพิชัยราชรถ ในการพระราชพิธีถวายพระเพลิงพระบรมศพ พื้นหลังเป็นภาพพระที่นั่งดุสิตมหาปราสาท ซึ่งเป็นที่ประดิษฐานพระบรมศพ ราคาดวงละ 3 บาท และแผ่นที่ 3 เป็นภาพพระเมรุมาศประกอบภาพเหตุการณ์พสกนิกรร่วมกันจุดเทียนถวายความอาลัยเมื่อวันที่ 22 ต.ค.นี้ ราคาชุดละ 99 บาท ซองวันแรกจำหน่ายราคาชุดละ 142 บาทสำหรับผู้สั่งจองสามารถเลือกรับแสตมป์และซองวันแรกจำหน่ายที่จองไว้ได้ ณ ที่ทำการไปรษณีย์ที่สั่งจอง ในวันแรกจำหน่าย 25 ต.ค.นี้ หรือให้จัดส่งตามที่อยู่ที่ระบุ โดยจะทยอยจัดส่งหลังจาก 25 ต.ค.เป็นต้นไป รวมทั้งยังสามารถหาซื้อได้ ที่ทำการไปรษณีย์ทั่วประเทศ ตั้งแต่วันแรกจำหน่ายเป็นต้นไป โดยสอบถามรายละเอียดเพิ่มเติมได้ที่ ฝ่ายตลาดตราไปรษณียากร 0 2573 5480 0 2573 5463 0 2831 3856 facebook: stampinlove และไลน์ @stampinlove
ไปรษณีย์ไทย เปิดตัวแสตมป์ชุด พระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร จำนวน 3 ล้านชุด สามารถจองล่วงหน้าได้ตั้งแต่วันที่ 28 ส.ค.- 11 ก.ย.นี้ 
ข่าวไทยพีบีเอส,ไทยพีบีเอส,ThaiPBSnews,พระบาทสมเด็จ พระปรมินทรมหาภูมิพลอดุลยเดช บรมนาถบพิตร,แสตมป์,ในหลวงรัชกาลที่ 9,บริษัท ไปรษณีย์ไทย